Utviklingen nå er ny og dramatisk: Etter at Israel avsluttet sitt angrep, avfyrte Syria for over en uke siden en rakett i retning Jerusalem. For første gang noensinne tok Israel i bruk sitt Arrow-rakettforsvarssystem, som kan skyte ned mellomdistanseraketter. Var Syria villig til å risikere at en rakett ville slå ned like ved Jerusalem, med alt det ville utløse i form av opptrapping, eller kalkulerte Damaskus med at Israel ville greie å skyte ned raketten?
– Det som er helt sikkert er at Assad i dag føler seg langt sikrere. Han regnet trolig med at han har Russland bak seg, og at Israel ikke ville risikere en storkrig, sier Oded Eran.
Gary Koren, Israels ambassadør i Moskva, er blitt innkalt på teppet to ganger på kort tid.
Israel på sin side har angrepet ytterligere to ganger i Syria, kanskje for å signalisere at Israel ikke vil la seg presse, heller ikke av en stormakt.
Sett fra Israels ståsted begynner den strategiske utviklingen i Syria å bli farlig. Ikke bare har Russland utplassert S-300 raketter i Syria som kan skyte ned praktisk talt ethvert fly i Israel. Samtidig er Hizballah og Iran ifølge israelsk etterretning i ferd med å etablere seg på Golan-høydene, vis-a-vis de israelske posisjonene. Enda mer illevarslende er det ifølge israelerne at Iran akter å bygge en egen militærhavn i Syria, ved Middelhavskysten.
Selv om ingen foreløpig ønsker en større konflikt, begynner man å se konturene av det som kan bli en ny og ikke mindre farlig konflikt i Syria, etter at Assad gjenvinner kontrollen – mellom Israel på den ene siden og Iran og Hizballah i Syria, på den andre.
– Iran kommer til å bli en avgjørende faktor etter at borgerkrigen i Syria er over. Teheran vil bestemme maktfordelingen i Syria, og konsolidere sin posisjon, og kanskje til og med institusjonalisere sin makt, slik de har gjort i Irak, sier Ranj Alaadin.